ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2956/96 υποβολή: Jesϊs Cabezσn Alonso (PSE) και Juan Colino Salamanca (PSE) προς την Επιτροπή (8 Νοεμβρίου 1996)

Θέμα: Ενισχύσεις στην παραγωγή, στην ΚΟΑ ελαιολάδου

Γνωρίζει η Επιτροπή ότι, εάν στη μεταρρύθμιση της ΚΟΑ ελαιολάδου περιληφθεί η απεξάρτηση των ενισχύσεων από την παραγωγή, το αποτέλεσμα θα είναι η παθητικότητα των παραγωγών, η εγκατάλειψη των καλλιεργητικών μεθόδων και η πτώση της ποιότητας του προϊόντος;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-2953/96, E-2954/96, E-2955/96, E-2956/96, E-2957/96, E-2958/96, E-2959/96, E-2960/96, E-2961/96, E-2962/96 και E-2964/96 (26 Νοεμβρίου 1996)

Η Επιτροπή πρόκειται να αρχίσει, λίαν προσεχώς, να συζητά για τις διάφορες εναλλακτικές λύσεις που παρουσιάζονται ενόψει της μεταρρύθμισης της κοινής οργάνωσης αγοράς (ΚΟΑ) του ελαιόλαδου. Εν συνεχεία, το σχετικό έγγραφο θα διαβιβαστεί ταχύτατα στο Κοινοβούλιο και στο Συμβούλιο για να συζητηθεί πριν από την τελική διαμόρφωση συγκεκριμένων προτάσεων.

Η Επιτροπή θα λάβει οπωσδήποτε υπόψη της τις παρατηρήσεις του Αξιοτίμου Μέλους του Κοινοβουλίου, καθώς επίσης και τις πτυχές που αφορούν την απασχόληση, την ενίσχυση παρέμβασης στην πραγματική παραγωγή, την ενίσχυση ανά ελαιόδεντρο, την ενίσχυση στην κατανάλωση, την ποιότητα, τις περιβαλλοντικές επιπτώσεις καθώς επίσης και τα ειδικά προβλήματα της Ισπανίας και ορισμένων από τις ελαιοπαραγωγικές της περιφέρειες.

Δεν θα ήταν σκόπιμο να υπεισέλθουμε επί του παρόντος στις λεπτομέρειες των διαφόρων εναλλακτικών λύσεων ενόψει της μεταρρύθμισης, παρά μόνο για να επαναλάβουμε ότι η νέα κοινή οργάνωση αγοράς θα πρέπει να χαρακτηρίζεται από διαφάνεια και απλότητα, να μπορεί εύκολα να ελέγχεται και, τέλος, να απευθύνεται αποτελεσματικά στους παραγωγούς.

Η Επιτροπή αποδίδει μεγάλη σημασία στην ποιότητα και πιστεύει ότι, όποια και να είναι η λύση που θα επιλεχθεί, ο ρόλος των κρατών μελών και των περιφερειών τους θα είναι σημαντικός.
ΓΡΑΠΤΗ ΕΡΩΤΗΣΗ E-2660/96 υποβολή: Glyn Ford (PSE) προς την Επιτροπή (15 Οκτωβρίου 1996)

Θέμα: Σύμβαση Πλαίσιο για την προστασία των εθνικών μειονοτήτων

Η Σύμβαση Πλαίσιο για την προστασία των εθνικών μειονοτήτων, που καταρτίστηκε υπό την αιγίδα του Συμβουλίου της Ευρώπης, ήταν έτοιμη προς υπογραφή την 1η Φεβρουαρίου 1995. Υπεγράφη έως σήμερα από 32 περίπου κράτη αλλά δεν ετέθη ακόμη σε ισχύ καθότι κυρώθηκε μόνο από 4 κράτη. Δώδεκα κράτη μέλη της Ένωσης υπέγραψαν τη Σύμβαση ωστόσο κανένα δεν την έχει κυρώσει.

Προτίθεται η Επιτροπή να εξηγήσει τους λόγους γιατί κανένα κράτος μέλος της Ένωσης δεν κύρωσε έως σήμερα τη Σύμβαση; Συμφωνεί ότι η έναρξη ισχύος της Σύμβασης είναι επιθυμητή προκειμένου να ενισχυθεί η προστασία που παρέχεται στις πλέον ευπαθείς μειονότητες σε πολλά ευρωπαϊκά κράτη; Μπορεί να εξηγήσει η Επιτροπή κατά πόσον τα κράτη μέλη σκοπεύουν να κυρώσουν τη Σύμβαση στο προσεχές μέλλον;

Απάντηση του κ. Van den Broek εξ ονόματος της Επιτροπής (6 Νοεμβρίου 1996)

Η σύμβαση-πλαίσιο για την προστασία των εθνικών μειονοτήτων είναι δυνατόν να υπογραφεί από τα κράτη μέλη του Συμβουλίου της Ευρώπης. Μέχρι την ημερομηνία έναρξης ισχύος της εν λόγω σύμβασης, είναι δυνατόν, επίσης, να υπογραφεί από κάθε άλλο κράτος που καλείται να την υπογράψει από την επιτροπή των υπουργών του Συμβουλίου της Ευρώπης.

Ενόψει των ανωτέρω, εναπόκειται στα ενδιαφερόμενα κράτη μέλη να παράσχουν πληροφορίες σχετικά με τους λόγους για τους οποίους δεν έχουν ακόμη προβεί στην κύρωση της εν λόγω σύμβασης ή για την προβλεπόμενη ημερομηνία κύρωσής της.
ΓΡΑΠΤΗ ΕΡΩΤΗΣΗ E-2394/96 υποβολή: Hiltrud Breyer (V) προς την Επιτροπή (6 Σεπτεμβρίου 1996)

Θέμα: Απόφαση 94/760/ΕΚ για τη θέσπιση απλοποιημένων διαδικασιών σχετικά με τη σκόπιμη ελευθέρωση γενετικά τροποποιημένων φυτών

Στη συνέχεια της απάντησης στη γραπτή ερώτηση Ε-1651/96 ((EE C 345, 15.11.1996, 92. )) ζητείται η Επιτροπή να απαντήσει στις ακόλουθες ερωτήσεις:

1. Από πού προκύπτει η υποχρέωση των κρατών μελών για «κατάλληλη ενημέρωση» του κοινού στην περίπτωση της «απλοποιημένης διαδικασίας»;

2. Πού ορίζεται τί ακριβώς σημαίνει «κατάλληλη ενημέρωση» στο πλαίσιο της «απλοποιημένης διαδικασίας»;

3. Πότε και σε ποιό βαθμό θεωρείται κατάλληλη η ενημέρωση για τον ενδιαφερόμενο πληθυσμό σύμφωνα με το άρθρο 1 παράγραφο 1 της οδηγίας 90/220/ΕΟΚ ((EE L 117 της 08.05.1990, σελ. 15. )) κατά την «απλοποιημένη» διαδικασία και από ποιά διάταξη προκύπτει αυτό;

4. Πότε και σε ποιό βαθμό ενημερώνεται το κοινό κατά τη διαδικασία των άρθρων 6.1 και 7 του παραρτήματος της απόφασης 94/730/ΕΚ ((EE L 292 της 12.11.1994, σελ. 31. )) σε συνδυασμό με τα άρθρα 7.1 και 7.2;

5. α) Πότε και πόσο συχνά έχουν ελευθερωθεί ανθοκράμβες (κουνουπίδια);

5. β) Πώς εκτιμάται η αποκτηθείσα πείρα;

Κοινή απάντηση του κ. Bjerregaard εξ ονόματος της Επιτροπής στις γραπτές ερωτήσεις E-2394/96, E-2395/96, E-2396/96, E-2397/96, E-2398/96, E-2399/96, E-2400/96, E-2401/96, E-2402/96, E-2403/96 και E-2405/96 (14 Οκτωβρίου 1996)

Οι απαντήσεις στις ανωτέρω γραπτές ερωτήσεις αναδεικνύουν ορισμένα τεχνικά και νομικά προβλήματα σχετικά με την εφαρμογή της οδηγίας 90/220/ΕΟΚ ((ΕΕ αριθ. L 117 της 8.5.1990. )) και ιδίως σχετικά με τις ρυθμίσεις εισαγωγής των απλοποιημένων διαδικασιών.

Η Επιτροπή εξετάζει την εφαρμογή της εν λόγω οδηγίας, αφότου ετέθη σε ισχύ, προκειμένου να συντάξει και δημοσιοποιήσει έκθεση η οποία θα διαβιβαστεί στο Εύρωπαϊκό Κοινοβούλιο και στο Συμβούλιο.

Στο πλαίσιο αυτό θα εξεταστούν τα ερωτήματα που θέτει το αξιότιμο μέλος του Κοινοβουλίου και η Επιτροπή θα λάβει υπόψη τα θιγόμενα σημεία.
ΓΡΑΠΤΗ ΕΡΩΤΗΣΗ E-3128/96 υποβολή: Bernie Malone (PSE) προς την Επιτροπή (22 Νοεμβρίου 1996)

Θέμα: Ανθρώπινα δικαιώματα στην Αιθιοπία

Θα μπορούσε να αναφέρει η Επιτροπή σε ποιές ενέργειες προέβη ή σχεδιάζει να προβεί έναντι της Αιθιοπικής Κυβέρνησης σχετικά με την εξαφάνιση του Αιθίοπα σπουδαστή Teshome Bimerew τη νύκτα της 10ης Νοεμβρίου 1995 στην Αντί Αμπέμπα και τις φήμες για κράτησή του στις φυλακές Mailekawi της Αντί Αμπέμπα από τότε;

Απάντηση του κ. Pinheiro, εξ ονόματος της Επιτροπής (9 Δεκεμβρίου 1996)

Η Επιτροπή δεν γνωρίζει την περίπτωση στην οποία αναφέρεται το Αξιότιμο Μέλος του Κοινοβουλίου.

Ο επικεφαλής της αντιπροσωπείας της Επιτροπής στην Αντις Αμπέμπα κλήθηκε να προβεί σε ενέργειες, σε συνεργασία με τους επικεφαλής αποστολών άλλων κρατών μελών στην Αιθιοπία, για να συγκεντρώσει πληροφορίες για την περίπτωση του κ. Teshome Bimerew.

Με βάση τις πληροφορίες που θα συγκεντρώσει, η Επιτροπή θα εξετάσει το θέμα σε συνεργασία με τους επικεφαλής αποστολών των κρατών μελών στην Αντις Αμπέμπα, για να προσδιορίσει τις κατάλληλες περαιτέρω ενέργειες που πρέπει να αναληφθούν.
ΓΡΑΠΤΗ ΕΡΩΤΗΣΗ E-3161/96 υποβολή: Glyn Ford (PSE) προς την Επιτροπή (22 Νοεμβρίου 1996)

Θέμα: Βρετανοί υποψήφιοι για το πρόγραμμα LEONARDO

Σχεδιάζει μήπως η Επιτροπή να τροποποιήσει τις οικονομικές ρυθμίσεις που διέπουν τις εγκαταστάσεις και ανταλλαγές σύμφωνα με το πρόγραμμα LEONARDO ώστε να δοθεί η ευκαιρία σε νέους ανέργους από το ΗΒ να συμμετάσχουν; Οι εν λόγω νέοι άνεργοι δεν διαθέτουν σήμερα τα μέσα για την οικονομική στήριξή τους για καμμία χρονική περίοδο ενδεχόμενης παραμονής τους εκτός του ΗΒ ή συμμετοχής τους σε πρόγραμμα εντός του ΗΒ το οποίο να ξεπερνά τις 16 ώρες ανά εβδομάδα.

Απάντηση της κας Cresson εκ μέρους της Επιτροπής (20 Δεκεμβρίου 1996)

Οι αποσπάσεις για κατάρτιση και οι ανταλλαγές βάσει του προγράμματος Leonardo da Vinci είναι ήδη ανοικτές σε νέους άνεργους εργαζόμενους που συμμετέχουν σε ένα οργανωμένο σχήμα.Οικονομική συνδρομή παρέχεται στους δικαιούχους μέσω της εθνικής μονάδας συντονισμού κάθε κράτους μέλους ως συμβολή στο κόστος διαβίωσής τους στο εξωτερικό κατά τη διάρκεια της κατάρτισης,όπως δαπάνες ταξιδίου, στέγασης και γλωσσικής και πολιτιστικής προπαρασκευής.

Η Επιτροπή εξετάζει τη στιγμή αυτή τις συμφωνίες για αποσπάσεις και ανταλλαγές βάσει του προγράμματος Leonardo da Vinci και δίνει έμφαση στον τρόπο συμβιβασμού των περιόδων κατάρτισης στο εξωτερικό με τους κανονισμούς περί κοινωνικής ασφαλισης που ισχύουν στα κράτη μέλη στο Πράσινο Βιβλίο της που δημοσίευσε πρόσφατα με τίτλο «Εκπαίδευση,κατάρτιση,έρευνα: Τα εμπόδια στη διακρατική κινητικότητα» ((COM(96) 462 τελικό. ))
ΓΡΑΠΤΗ ΕΡΩΤΗΣΗ P-3035/96 υποβολή: Peter Crampton (PSE) προς την Επιτροπή (31 Οκτωβρίου 1996)

Θέμα: Πρόγραμμα απόσυρσης σκαφών της κοινής αλιευτικής πολιτικής - Μεταβίβαση προς τρίτες χώρες

Μπορεί η Επιτροπή να δώσει αναλυτικό κατάλογο των κοινοτικών αλιευτικών σκαφών που μεταβιβάστηκαν σε τρίτες χώρες από το 1986 με χρήση των επιδοτήσεων απόσυρσης; Στον κατάλογο να εμφαίνονται τα εξής στοιχεία:

- όνομα του σκάφους

- αριθμός ταξινόμησης του σκάφους

- έτος ναυπήγησης

- μήκος, χωρητικότητα και ισχύς του σκάφους

- εθνικότητα

- χώρα στην οποία μεταβιβάστηκε το σκάφος (όπου αρμόζει)

- κόστος της επιχορήγησης απόσυρσης για την ΕΕ.

Απάντηση της κ. Bonino εξ ονόματος της Επιτροπής (2 Δεκεμβρίου 1996)

Οι διατάξεις του τίτλου VII του κανονισμού (ΕΟΚ) αριθ. 4028/86 ((ΕΕ αριθ. L 376 της 31.12.1986 )), όπως τροποποιήθηκε με τον κανονισμό (ΕΟΚ) αριθ. 3944/90 ((ΕΕ αριθ. L 380 της 31.12.1990 )), όσον αφορά τα κοινοτικά μέτρα για τη βελτίωση και την προσαρμογή των διαρθρώσεων της αλιείας και της υδατοκαλλιέργειας, έδωσαν στα κράτη μέλη τη δυνατότητα να χορηγούν πριμοδοτήσεις για την οριστική παύση της λειτουργίας των αλιευτικών σκαφών. Το άρθρο 24 όρισε ως οριστική απόσυρση: τη διάλυση, την εξαγωγή ή τη χρησιμοποίηση του σκάφους για άλλους σκοπούς, εκτός από την αλιεία.

Η Κοινότητα συμμετείχε στις δαπάνες επιστρέφοντας στα κράτη μέλη, μέσα σε ορισμένα πλαίσια που καθορίζονται κάθε χρόνο με απόφαση της Επιτροπής, ένα μέρος των δαπανών (50% των επιλέξιμων δαπανών σύμφωνα με την κλίμακα V του κανονισμού 7 το ποσοστό αυτό αυξήθηκε κατά 70% για τη διάλυση από το 1991).

Μεταξύ 1987 και 1993, για το μέτρο οριστικής παύσης της λειτουργίας ενός σκάφους, η Κοινότητα χορήγησε στα κράτη μέλη ποσό 501 εκατ. ECU, εκ των οποίων ένα συνολικό ποσό 391 εκατ. ECU καταβλήθηκε πραγματικά. Το ποσό των 501 εκατ. ECU αντιπροσωπεύει 47% της συνολικής συνδρομής που χορηγήθηκε στον αλιευτικό στόλο κατά την ίδια περίοδο. Η κοινοτική συνδρομή περιλαμβάνει περίπου 60% των πριμοδοτήσεων που καταβλήθηκαν από τα κράτη μέλη στους πλοιοκτήτες των αλιευτικών σκαφών. Οι κατάλογοι των αποσυρθέντων ((ΕΕ αριθ. C 329 της 22.12.1989 ΕΕ αριθ. C 319 της 10.12.1991 ΕΕ αριθ. C 312 της 28.11.1992 ΕΕ αριθ. C 164 της 15.06.1993 ΕΕ αριθ. C 69 της 07.03.1994 )) σκαφών έχουν ήδη δημοσιευθεί.

Συνολικά, 5.200 σκάφη αποσύρθηκαν κατά την περίοδο αυτή αλλά δεδομένου ότι η Επιτροπή πραγματοποιεί τις επιστροφές της συνολικά προς τα κράτη μέλη, οι επιστροφές δεν έχουν κατανεμηθεί κατά τύπο απόσυρσης. Ωστόσο, επί 5.200 σκαφών που αποσύρθηκαν, 4.200 έχουν διαλυθεί. Επομένως, δικαίως εκτιμάται ότι περίπου 80% της συνδρομής χρησιμοποιήθηκε για τα διαλυμένα σκάφη, 10-15% για τα σκάφη που έχουν εξαχθεί και 5-10% για τα σκάφη που χρησιμοποιούνται για άλλους σκοπούς εκτός από την αλιεία. Η κατανομή της κοινοτικής συνδρομής μεταξύ των κρατών μελών για τα μέτρα οριστικής παύσης της λειτουργίας ενός σκάφους (μη συμπεριλαμβανομένων των μεικτών εταιρειών) είναι η εξής:

>TABLE>

Όσον αφορά τις μεικτές εταιρείες ο αριθμός των χρηματοδοτούμενων σχεδίων, οι αντίστοιχες χωρητικότητες και η κοινοτική συνδρομή είναι:

>TABLE>
ΓΡΑΠΤΗ ΕΡΩΤΗΣΗ P-2691/96 υποβολή: Νικήτας Κακλαμάνης (UPE) προς την Επιτροπή (9 Οκτωβρίου 1996)

Θέμα: Τρομοκρατική ενέργεια κατά του Οικουμενικού Πατριαρχείου

Διά μία ακόμη φορά το Οικουμενικό Πατριαρχείο έγινε στόχος τρομοκρατικής ενέργειας από φανατική οργάνωση ισλαμιστών στην Κωνσταντινούπολη (29.9.1996).

Η νέα τρομοκρατική ενέργεια σε συνδυασμό με τα ανύπαρκτα, στην ουσία, μέτρα φύλαξης του Οικουμενικού Πατριαρχείου, παρά τα πολλά διαβήματα, έχει ανησυχήσει ολόκληρο το Χριστιανισμό. Ερωτάται η Επιτροπή:

1. Σε ποιά διαβήματα θα προβεί προς την κυβέρνηση της Άγκυρας και

2. Αν πρόκειται να βοηθήσει οικονομικά το Πατριαρχείο προκειμένου να αποκαταστήσει τις ζημιές.

Απάντηση του κ. Van den Broek, εξ ονόματος της Επιτροπής (12 Νοεμβρίου 1996)

Μετά την απόπειρα κατά του Οικουμενικού Πατριαρχείου της Ιστανμπούλ στις 29 Σεπτεμβρίου 1996, η Επιτροπή επισημαίνει ότι τα αποτελέσματα της επίσημης έρευνας δεν είναι ακόμη γνωστά. Την ευθύνη της απόπειρας ανέλαβε η ισλαμική τρομοκρατική οργάνωση IBDA-C, χωρίς αυτό να επιβεβαιωθεί από τη διεξαγόμενη έρευνα.

Δεν προβλέπεται συγκεκριμένο κονδύλιο στον κοινοτικό προϋπολογισμό για τη χρηματοδότηση της επανόρθωσης των ζημιών που προκλήθηκαν.
ΓΡΑΠΤΗ ΕΡΩΤΗΣΗ E-3420/96 υποβολή: Mary Banotti (PPE) προς την Επιτροπή (9 Δεκεμβρίου 1996)

Θέμα: Σομαλία και πόλεμος

Δεδομένης της συνεχιζόμενης φρικτής κατάστασης στη Σομαλία, γνωρίζει η Επιτροπή ότι οι ακτές της Σομαλίας είναι τελείως ελεύθερες σε οποιονδήποτε θέλει να εισάγει όπλα;

Γνωρίζει η Επιτροπή ότι είναι δυνατόν στον οποιονδήποτε να εισέλθει στη χώρα και να χειραγωγήσει την κατάσταση, να προμηθεύσει περισσότερα όπλα και συνεπώς να επιδεινώσει την κατάσταση;

Μπορεί άραγε να γίνει κάτι για την προώθηση της συμφιλίωσης σ' αυτήν την περιοχή;

Απάντηση του κ. Pinheiro εξ ονόματος της Επιτροπής (7 Ιανουαρίου 1997)

Η Επιτροπή γνωρίζει ότι η ακτή της Σομαλίας, που είναι η δεύτερη μακρύτερη ακτή της Αφρικής, είναι ανοικτή και εύκολα προσπελάσιμη.

Η Επιτροπή υποστηρίζει πλήρως το ψήφισμα του Συμβουλίου Ασφαλείας των Ηνωμένων Εθνών, της 23ης Ιανουαρίου 1992, το οποίο επιβάλλει εμπορικό αποκλεισμό (εμπάργκο) σε όλες τις προμήθειες όπλων στη Σομαλία και παρέχει στην επιτροπή του Συμβουλίου Ασφαλείας για την παραβίαση του υποχρεωτικού εμπάργκο όπλων στην Σομαλία, κάθε πληροφορία που διαθέτει σχετικά με παραβιάσεις του εμπάρκο.

Συγχρόνως, η Επιτροπή υποστηρίζει πρωτοβουλίες του πληθυσμού της χώρας για να προωθήσει την ειρήνη, τη συμφιλίωση και την εγκαθίδρυση και σταθεροποίηση πολιτικών αρχών στη Σομαλία.
ΓΡΑΠΤΗ ΕΡΩΤΗΣΗ E-3403/96 υποβολή: Graham Mather (PPE) προς την Επιτροπή (5 Δεκεμβρίου 1996)

Θέμα: Συντάξεις και όροι συνταξιοδότησης

Η Επιτροπή έχει προτείνει διάφορες οδηγίες περί ίσης μεταχείρισης, ασφαλείας και ελεύθερης διακίνησης των συντάξεων απασχόλησης. Η Επιτροπή ωστόσο δεν διαθέτει εκτεταμένο πλαίσιο νομοθεσίας για επικουρικές συντάξεις πέραν της δευτερογενούς νομοθεσίας.

Στο Ηνωμένο Βασίλειο υπάρχουν προθεσμίες για ορισμένες συντάξεις. Ζητήθηκε π.χ. από ορισμένα άτομα που είχαν αποσυρθεί να εργασθούν για κάποια χρόνια προκειμένου να πληρώσουν τους όρους συνταξιοδότησης ενώ οι νέοι εργαζόμενοι πληρούν τους όρους με λιγότερα έτη.

Θα μπορούσε να αναφέρει η Επιτροπή εάν διαθέτει τα νομικά μέσα να ρυθμίσει τα όρια συνταξιοδότησης με βάση τα έτη εργασίας; Εάν ναί θα μπορούσε να αναφέρει εάν σχεδιάζει να προτείνει κάποια μέτρα για τη ρύθμιση του θέματος αυτού; Τέλος, θα μπορούσε να αναφέρει η Επιτροπή εάν υφίσταται νομολογία του Ευρωπαϊκού Δικαστηρίου στον τομέα αυτό;

Aπάντηση του κ. Flynn εξ ονόματος της Επιτροπής (22 Ιανουαρίου 1997)

Οι περίοδοι που απαιτούνται για τη θεμελίωση δικαιώματος συνταξιοδότησης ποικίλλουν σημαντικά από ένα κράτος μέλος σε άλλο. Η Ευρωπαϊκή Επιτροπή έχει την εξουσία, δυνάμει του άρθρου 51 της συνθήκης ΕΚ να προτείνει μέτρα στο πεδίο της κοινωνικής ασφάλισης για την πραγματοποίηση της ελεύθερης κυλοφορίας των εργαζομένων. Η Eυρωπαϊκή Επιτροπή θα μπορούσε συνεπώς να προτείνει μια ανώτατη περίοδο για τη θεμελίωση δικαιώματος, ώστε να αρθούν τα εμπόδια στην ελεύθερη κυκλοφορία.

Το ζήτημα του αντικτύπου που έχει στην ελεύθερη κυκλοφορία η προϋπόθεση για μεγάλες περιόδους, εξετάσθηκε από την επιτροπή υψηλού επιπέδου για την ελεύθερη κυκλοφορία των προσώπων, της οποίας προεδρεύει η κα Simone Veil. Η επιτροπή πρόσφατα υπέβαλε την έκθεσή της για τις επικουρικές συντάξεις που τάσσεται υπέρ του να περιοριστούν οι οποιεσδήποτε προτάσεις στον τομέα αυτό, τουλάχιστον αρχικά, σε μια προσέγγιση με άξονα τρία στοιχεία: διατήρηση των κεκτημένων δικαιωμάτων, διασυνοριακές πληρωμές και βραχυπρόθεσμη απασχόληση σε άλλο κράτος μέλος. Η Ευρωπαϊκή Επιτροπή μελετά αυτήν τη στιγμή την έκθεση και μπορεί στη συνέχεια να αποφασίσει να υποβάλει κάποια πρόταση για το θέμα.
ΓΡΑΠΤΗ ΕΡΩΤΗΣΗ P-3435/96 υποβολή: Per Gahrton (V) προς την Επιτροπή (27 Νοεμβρίου 1996)

Θέμα: Aυτοκίνητα φιλικά προς το περιβάλλον

Οι αρχές προστασίας του περιβάλλοντος στη Σουηδία σχεδιάζουν την εισαγωγή νέου φορολογικού συστήματος για τα φιλοπεριβαλλοντικά αυτοκίνητα. Σύμφωνα με τους αρμόδιους φορείς οι κανόνες της ΕΕ δεν προβλέπουν φορολογικές ελαφρύνσεις για φιλοπεριβαλλοντικά οχήματα επί τη βάσει προδιαγραφών που τίθενται προαιρετικώς από τα κράτη μέλη (Dagens Nyhetger 20.11.1996).

Iσχύει η πληροφορία ότι οι κανόνες της ΕΕ παρεμποδίζουν την εφαρμογή του σχεδιαζόμενου συστήματος περιβαλλοντικής κατηγοροποίησης των οχημάτων; Προτίθεται η Επιτροπή να αναλάβει δράση προκειμένου να διασφαλίσει ώστε οι κανόνες της ΕΕ να μην αποτελούν φραγμό για την υλοποίηση των πρωτοβουλιών βελτίωσης των περιβαλλοντικών συνθηκών σε ένα κράτος μέλος;

Απάντηση του κ. Bangemann εξ ονόματος της Επιτροπής (19 Δεκεμβρίου 1996)

Η Κοινοτική πολιτική παροχής φορολογικών κινήτρων από τα κράτη μέλη, ούτως ώστε να ενθαρρυνθεί η όσον το δυνατόν συντομώτερη κυκλοφορία καθαρών οχημάτων, αναπτύσσεται σε σειρά διαδοχικών οδηγιών σχετικών με τις εκπομπές των οχημάτων, η τελευταία των οποίων είναι η οδηγία 94/12/ΕΚ που αναφέρεται στα ληπτέα μέτρα κατά της ρυπάνσεως του αέρα από εκπομπές που προέρχονται από αυτοκίνητα με κινητήρα και που τροποποιεί την οδηγία 70/220/ΕΟΚ ((ΕΕ L 100, 19.4.1994. )). Τοούτως δημιουργούμενο πλαίσιο σταθμίζει τα περιβαλλοντικά οφέλη της ταχύτερης ανανέωσης των οχημάτων έναντι της ανάγκης να εξασφαλιστεί η εύρυθμη λειτουργία της εσωτερικής αγοράς.

Το σουηδικό σύστημα περιβαλλοντικής ταξινόμησης των οχημάτων που χρησιμοποιείται για τον καθορισμό των φορολογικών κινήτρων στα κράτη μέλη στηρίζεται εν μέρη σε αμερικανικά και όχι κοινοτικά πρότυπα εκπομπής. Για τον λόγο αυτό, η Επιτροπή θεωρεί ότι το τρέχον σύστημα περιβαλλοντικής κατάταξης στη Σουηδία δεν ευθυγραμμίζεται με τους κοινοτικούς κανόνες. Συνεχίζονται οι συζητήσεις με τις σουηδικές αρχές προκειμένου να τροποποιηθεί το τρέχον σύστημα και να ασφαλιστεί η συμβατότητά του με τους κοινοτικούς κανόνες.
ΓΡΑΠΤΗ ΕΡΩΤΗΣΗ E-2893/96 υποβολή: David Bowe (PSE) προς την Επιτροπή (31 Οκτωβρίου 1996)

Θέμα: Έλεγχος των ορμονών στο κρέας

Πώς σχεδιάζει η Επιτροπή να επιλύσει τις δυσκολίες που αντιμετώπισαν οι υγειονομικές λιμενικές αρχές του Ηνωμένου Βασιλείου ως αποτέλεσμα της νέας αρμοδιότητάς τους, σύμφωνα με την οδηγία 90/675/ΕΟΚ ((ΕΕ L 373 της 31.12.1990, σελ. 1 )), να ελέγχουν το 1% του συνόλου του εισαγόμενου κρέατος και προϊόντων κρέατος με σκοπό την ανίχνευση απαγορευμένων αυξητικών ουσιών;

Aπάντηση του κ. Fischler εξ ονόματος της Επιτροπής (2 Δεκεμβρίου 1996)

Οι αρχές του Ηνωμένου Βασιλείου δεν ενημέρωσαν την Επιτροπή όσον αφορά τις δυσκολίες στις οποίες αναφέρεται το Αξιότιμο Μέλος του Κοινοβουλίου. Πιθανώς, το ερώτημα που τέθηκε να αφορά τα νέα μεταβατικά μέτρα για τη διευκόλυνση της μετάβασης στο καθεστώς των κτηνιατρικών ελέγχων που προβλέπεται από την οδηγία 90/675/ΕΟΚ του Συμβουλίου για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα ((ΕΕ αριθ. L 373 της 31.12.1990 )). Τα μέτρα αυτά καθορίζονται από την απόφαση 96/105/ΕΚ ((ΕΕ αριθ. L 24 της 31.01.1996 )) της Επιτροπής της 29ης Ιανουαρίου 1996. Οι διατάξεις που προβλέπονται από την εν λόγω απόφαση εφαρμόζονται μέχρι την 1η Ιανουαρίου 1997. Μετά την ημερομηνία αυτή, εφαρμόζονται οι διατάξεις της απόφασης 94/360/ΕΚ ((ΕΕ αριθ. L 158 της 25.06.1994 )) της Επιτροπής περί της μειωμένης συχνότητας των φυσικών ελέγχων των αποστολών ορισμένων προϊόντων που πρόκειται να εισαχθούν από τρίτες χώρες δυνάμει της οδηγίας 90/675/ΕΟΚ του Συμβουλίου. Η απόφαση αυτή θα αποτελέσει αντικείμενο επανεξέτασης εκ μέρους της Επιτροπής και του Συμβουλίου.
ΓΡΑΠΤΗ ΕΡΩΤΗΣΗ E-3263/96 υποβολή: Josι Garcνa-Margallo y Marfil (PPE) προς την Επιτροπή (5 Δεκεμβρίου 1996)

Θέμα: Προσωρινός Δείκτης Τιμών Καταναλωτή

Τα μέσα ενημέρωσης απηχούν, με διαρκώς μεγαλύτερη ένταση, τις δυσχέρειες που αντιμετωπίζονται για την εξεύρεση γενικώς αποδεκτών στατιστικών μετρήσεων.

Η Επιτροπή αξιολογεί τη σύγκλιση των τιμών, με τη χρήση του λεγόμενου προσωρινού Δείκτη Τιμών Καταναλωτή. Συμπίπτει ή διαφέρει ο δείκτης αυτός από το Δείκτη Τιμών Καταναλωτή που χρησιμοποιεί η Δανία;

Κοινή απάντηση του κ. de Silguy εξ ονόματος της Επιτροπής στις γραπτές ερωτήσεις E-3259/96, E-3260/96, E-3261/96, E-3262/96, E-3263/96, E-3264/96, E-3265/96, E-3266/96, E-3267/96, E-3268/96, E-3269/96, E-3270/96, E-3271/96, E-3272/96, E-3273/96 και E-3274/96 (21 Ιανουαρίου 1997)

Σύμφωνα με το πρωτόκολλο αριθ. 6 σχετικά με τα κριτήρια σύγκλισης που προβλέπονται στο άρθρο 109 Ι της Συνθήκης ΕΚ «Ο πληθωρισμός θα πρέπει να μετράται μέσω του δείκτη τιμών καταναλωτή με συγκρίσιμη βάση, λαμβάνοντας υπόψη εθνικές διαφορές.» Η απαίτηση αυτή αντιμετωπίζεται τη στιγμή αυτή μέσω μιας διαδικασίας αναγνώρισης που βασίζεται στους εθνικούς δείκτες τιμών κατανάλωσης (ΔΚΤ).

Σύμφωνα με τον Κανονισμό του Συμβουλίου Αριθ. 2494/95 περί εναρμονισμένων δεικτών τιμών καταναλωτή (για τη θέσπιση εναρμονισμένων δεικτών τιμών καταναλωτή (ΕνΔΤΚ) ((ΕΕ αριθ. L 257, 27.10.1995. )) η εναρμόνιση θα πρέπει να θεωρηθεί ως μία βαθμιαία προσέγγιση σε δύο φάσεις. Με τη φάση 1, θεσπίστηκε το Φεβρουάριο του 1996, ένα σύνολο προσωρινών δεικτών τιμών καταναλωτή (ΠΔΤΚ). Οι ΠΔΤΚ είναι ουσιαστικά οι εθνικοί ΔΤΚ με την κάλυψη αγαθών και υπηρεσιών, διορθωμένοι ώστε να μειώνεται η μη συγκρισιμότητα, ιδίως εξαιρώντας ορισμένες μη αγοραίες υπηρεσίες, όπως, η υγεία, η εκπαίδευση και η ιδιοκατοίκηση.

Οι εθνικοί ΔΤΚ μπορούν έτσι να θεωρηθούν ότι συμπίπτουν με τους αντίστοιχους ΠΔΤΚ, σε ό,τι αφορά τις μεθόδους, τις έννοιες και τους ορισμούς, πέραν της κάλυψης αγαθών και υπηρεσιών. Αριθμητικά, οι δείκτες διαφέρουν ως αποτέλεσμα των διαφορών αυτών στην κάλυψη ((COM (96) 560. )). Για τα περισσότερα κράτη μέλη, οι διαφορές στα ποσοστά πληθωρισμού που μετρώνται ως δωδεκάμηνη μεταβολή, είτε σε ετήσια είτε σε μηνιαία βάση, είναι μικρές, κυμαινόμενες 0,0 έως ±0,2, εκατοστιαίες μονάδες. Για ορισμένα κράτη μέλη,(Ιρλανδία, Κάτω Χώρες, Φινλανδία, Σουηδία και Ηνωμένο Βασίλειο) οι διαφορές είναι μεγαλύτερες, κυρίως λόγω του κόστους στέγασης, ιδίως όπου χρησιμοποιούνται στους εθνικούς ΔΤΚ οι πληρωμές επιτοκίων.

Αν και δεν είναι αυστηρά συγκρίσιμοι οι ΠΔΤΚ, παρέχουν για την ώρα, την πιο συγκρίσιμη βάση, για την εκτίμηση της σύγκλισης του πληθωρισμού μεταξύ κρατών μελών. Η Επιτροπή, εντούτοις, θα εκτιμήσει τη σύγκλιση του πληθωρισμού κατά τη διάρκεια της περιόδου πριν από την έναρξη της φάσης 3, της Οικονομικής και Νομισματικής Ένωσης, όπως απαιτείται από τη Συνθήκη, στη βάση συγκρίσιμων εναρμονισμένων δεικτών τιμών κατανάλωσης (ΕνΔΤΚ). Αυτοί, θα αρχίσουν με τη Φάση ΙΙ της εναρμόνισης των ΔΤΚ, το Φεβρουάριο του 1997 και θα βασίζονται σε κατάλληλα μελετημένους ορισμούς, έννοιες και μεθόδους.
ΓΡΑΠΤΗ ΕΡΩΤΗΣΗ E-2945/96 υποβολή: Mary Banotti (PPE) προς την Επιτροπή (8 Νοεμβρίου 1996)

Θέμα: Εφαρμογή της οδηγίας σχετικά με τη χρήση προτύπων για τη μετάδοση τηλεοπτικού σήματος

Η Επιτροπή θα γνωρίζει, αφενός, τις ανησυχίες τις οποίες είχε εκφράσει το Ευρωπαϊκό Κοινοβούλιο τον Ιούλιο του 1995, κατά τη δεύτερη ανάγνωση της οδηγίας 95/47/ΕΚ ((ΕΕ L 281 της 23.11.1995, σελ. 51. )) εν σχέσει με τους κινδύνους της καταχρηστικής εκμετάλλευσης της δεσπόζουσας θέσης από τους «πυλωρούς» (φορείς παροχής πρόσβασης υπό όρους και συστημάτων διαχείρισης συνδρομητών), και, αφετέρου, το γεγονός ότι τα άρθρα 4 και 6 της εν λόγω οδηγίας είχαν τροποποιηθεί αναλόγως.

Είναι σε θέση η Επιτροπή να μας ενημερώσει για τα μέτρα που έχει λάβει προκειμένου να διασφαλιστεί ότι η υπό συζήτηση οδηγία έχει εφαρμοσθεί πλήρως, και κατά τρόπο ενιαίο, σε όλα τα κράτη μέλη;

Απάντηση του κ. Bangemann εξ ονόματος της Επιτροπής (28 Νοεμβρίου 1996)

Μέχρι σήμερα η Επιτροπή δεν έχει λάβει επίσημη ανακοίνωση από κάποιο κράτος μέλος όσον αφορά τα μέτρα που έχουν ληφθεί σε εθνικό επίπεδο για την εφαρμογή της οδηγίας αυτής όπως θα έπρεπε να έχει συμβεί έως τις 23 Αυγούστου 1996. Όπως γίνεται συνήθως σε ανάλογες περιπτώσεις η Επιτροπή έχει κινήσει διαδικασία παράβασης για μη γνωστοποίηση δυνάμει του άρθρου 169 της ΕΚ. Όταν ληφθούν οι ανακοινώσεις των κρατών μελών η Επιτροπή θα εξετάσει αν η μεταφορά σε εθνικό δίκαιο είναι σύμφωνη με την οδηγία.